РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/429-13

7. новембар 2013. године

Б е о г р а д

З А П И С Н И К

56. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 6. НОВЕМБРА 2013. ГОДИНЕ

Седница Одбора је почела у 14,07 часова.

Седницом је председавала Весна Ковач, председник Одбора.

Седници су присуствовали чланови Одбора: Верољуб Арсић, Зоран Касаловић Радмило Костић, др Милорад Мијатовић, Радојко Обрадовић, Золтан Пек, Ђорђе Стојшић, Драган Томић и Момо Чолаковић.

Седници су присуствовали заменици одсутних чланова Одбора: Иван Јовановић (заменик Божидара Ђелића) и Мирјана Марјановић (заменик Душице Николић).

Седници нису присуствовали чланови Одбора: Зоран Антић, Жика Гојковић, Војислав Вујић, Александар Сенић и Бојан Ђурић (нити њихови заменици).

Седници је присуствовао и народни посланик др Владимир Маринковић.

Поред чланова Одбора седници су присуствовали из Министарства финансија

Дејан Дабетић, начелник, и Драгана Ратковић, шеф Одсека за билатералну сарадњу.

На предлог председника Одбора, једногласно, усвојен је следећи

Д н е в н и р е д

1. Разматрање Предлога закона о потврђивању Уговора о зајму за кредит за повлашћеног купца за Пројекат изградње аутопута Е-763 (деоница Обреновац – Љиг) између Владе Републике Србије коју представља Министарство финансија и привреде, као Зајмопримца и кинеске Export – Import банке, као Зајмодавца, који је поднела Влада (број 400-3917/13 од 17. октобра 2013. године);

2. Разматрање Предлога закона о потврђивању Уговора између Републике Србије и Краљевине Мароко o избегавању двоструког опорезивања у односу на порезе на доходак, који је поднела Влада (број 43-2790/13 од 15. јула 2013. године);

3. Р а з н о.

Пре преласка на разматрање утврђеног дневног реда већином гласова (седам за, три није гласало) су усвојени Записник 52. седнице Одбора, одржане 4. октобра 2013. године, Записник 53. седнице Одбора, одржане 6. октобра 2013. године и Записник 54. седнице Одбора, одржане 7. октобра 2013. године.

Прва тачка дневног реда - **Разматрање Предлога закона о потврђивању Уговора о зајму за кредит за повлашћеног купца за Пројекат изградње аутопута Е-763 (деоница Обреновац – Љиг) између Владе Републике Србије коју представља Министарство финансија и привреде, као Зајмопримца и кинеске Export – Import банке, као Зајмодавца**

У уводном излагању Драгана Ратковић, представник Министарства финансије је укратко образложила Уговор о зајму као наставак успешне сарадње између влада две земље, с обзиром да су до сада закључена три кредитна аранжмана. Реализована су три пројекта: набавка скенера за Управу царина, изградња моста Земун – Борча и изградња Прве фазе пакет пројекта Костолац Б. Ово је инфраструктурни пројекат повезивање Коридора 10, а истовремено је и деоница Коридора 11. Република Србија је прва земља која је добила кредитни аранжман из нове кредитна линије коју је развила Народна Република Кина са земљама Централне и Источне Европе. Посебно је наглашено да су услови у овом кредитном аранжману повољнији него кредитни аранжмани које је раније одобравала Народна Република Кина, фиксна каматна стопа је 2,5 % годишње, период коришћења је 5 година, са могућношћу продужавања рока, рок доспећа је 15 година (отплата главнице), а грејс период је 5 година.

У расправи, која је уследила изнето је мишљење да су представници Коридора Србије и Министарства грађевинарства и урбанизма требали да образлажу овај споразум, јер су директно учествовали у преговорима о кредитном аранжману, као преговарачи и да једино они могу да одговоре на питања у вези са пројектном документацијом. Истовремено представницима предлагача закона упућена су питања: колика је вредност радова која је предвиђена пројектом, због чега се та вредност разликује, зашто је за место арбитраже одређен Пекинг, а не неки европски град, ко је утврђивао трошковник пројекта, због чега и коме се плаћа 0,25% назначених у комерцијалном уговору. Затим су постављена питања о испуњености свих услова, тј. да ли је детаљан пројекат готов и да ли је експропријација завршена, с обзиром да су то до сада били разлози да се средства не повлаче, па је држава плаћала пенале, као и због чега је „free payment“ 1%.

Представник Министарства Драгана Ратковић је појаснила да је Министарство финансија било укључено у преговоре око овог кредитног аранжмана и да постоје уверавања од Министарства грађевинарства и урбанизма и Коридора да је целокупна пројектна документација спремна. Истакла је да је политика кинеске банке као и у осталим пројектима, које је финансирала, била да се закључи комерцијални уговор да би пројекат био узет у разматрање. Преговори су вођени на основу предвиђеног задужења и у односу на то одређена је и вредност кредита, тј. 90% кредита, а преосталих 10% се обезбеђује из буџета Републике Србије, што је и планирано у Буџету за 2014. годину. Место арбитраже Пекинг је био услов Зајмодавца на који није могло да се утиче, и то је био случај и у претходна два зајма. Детаље Споразума је преговарала делегација Републике Србије, коју је именовала Влада Републике Србије закључком, представници Министарства финансија, Министарства грађевинарства и урбанизма, као и представници Коридора Србије. Што се тиче услова уговора, конкретно када је реч о „free payment“ увек је био у овом износу.

У дискусији су учествовали: Радојко Обрадовић, Иван Јовановић и Ђорђе Стојшић.

Одбор је, у складу са чланом 155. став 2. Пословника Народне скупштине, одлучио већином гласова (десет за, двоје није гласало) да предложи Народној скупштини да прихвати Предлог закона о потврђивању Уговора о зајму за кредит за повлашћеног купца за Пројекат изградње аутопута Е-763 (деоница Обреновац – Љиг) између Владе Републике Србије коју представља Министарство финансија и привреде, као Зајмопримца и кинеске Export – Import банке, као Зајмодавца.

За известиоца Одбора на седници Народне скупштине одређена је Весна Ковач, председник Одбора.

Друга тачка дневног реда - **Разматрање Предлога закона о потврђивању Уговора између Републике Србије и Краљевине Мароко o избегавању двоструког опорезивања у односу на порезе на доходак**

Представник Министарства финансија и шеф делегације, која је преговарала по основу овог уговора, Дејан Дабетић је у уводном излагању истакао да је ово један типски Уговор o избегавању двоструког опорезивања у односу на порезе на доходак

Одбор је, у складу са чланом 155. став 2. Пословника Народне скупштине, одлучио већином гласова (десет за, двоје није гласало) да предложи Народној скупштини да прихвати Предлог закона о потврђивању Уговора између Републике Србије и Краљевине Мароко o избегавању двоструког опорезивања у односу на порезе на доходак.

За известиоца Одбора на седници Народне скупштине одређена је Весна Ковач, председник Одбора.

Трећа тачка дневног реда – **Р а з н о**

Под тачком Разно:

- Председница Одбора је упознала присутне да се у Бриселу 25. и 26. новембра 2013. године одржава Семинар на тему ,,Економска криза и њен утицај на политике ЕУ и земље проширења“ и да је Одељење за претприступне активности Европског парламента предвидело да овом семинару у Делегацији Народне скупштине, поред народних посланика из Одбора за европске интеграције, Одбора за привреду, регионални развој, трговину, туризам и енергетику, буде и један народни посланик из Одбора за финансије, републички буџет и контролу трошења јавних средстава.

Присутни су били мишљења да је с обзиром на тему и уско стручну расправу, која ће се водити из Одбора за финансије, републички буџет и контролу трошења јавних средстава, требало да иде више од једног народног посланика.

За представника Одбора за финансије, републички буџет и контролу трошења јавних средстава на Семинару ,,Економска криза и њен утицај на политике ЕУ и земље проширења“, који ће се одржати 25. и 26. новембра 2013. године у Бриселу, одређен је народни посланик Ђорђе Стојшић .

- Мисија ОЕБС а у Србији у оквиру Пројекта промовисања добре управе, организоваће долазак Lise Klein, експерткиње из области финансија политичких активности, у периоду 11. - 15. новембар 2013. године. Планом пројекта предвиђено је да се у том периоду одржи и састанак Lise Klein са члановима Одбора за финансије, републички буџет и контролу трошења јавних средстава. Договорено је да се састанак одржи 15. новембра 2013. године у Дому Народне скупштине, а време ће бити накнадно одређено.

- Председница Одбора је упознала присутне да се од 9.-11. децембра 2013. године планира студијска посета НС Републике Словеније, Агенцији за јавне набавке, Државном ревизорском суду и Државној ревизорској комисији за ревизију поступака јавних набавки у оквиру Пројекта „Јачање надзорне улоге парлмента-извештаји независних државних органа као контролни механизам система јавних набавки“. Циљ посете је размена искустава у парламентарном надзору над спровођењем Закона о јавним набавкама. Планирано је да укупно седам учесника - чланови Одбора и представници службе Одбора узму учешће у студијској посети. Мисија ОЕБС а у Србији сносиће трошкове.

Договорено је да се о овој посети обавесте председници посланичких група, који ће писменим путем доставити имена чланова/заменика чланова Одбора, заинересованих за студијско путовање, служби Одбора.

Седница Одбора је закључена у 14,44 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Милена Сандић Весна Ковач